ট্রেভর জেমস মর্গ্যান প্রাক্তন হয়ে গেলেন ইস্টবেঙ্গলে। প্রবল চাপে থাকা সাহেব কোচ ইস্তফা পত্র পাঠিয়ে দিয়েছেন ক্লাবে। সেই ইস্তফাপত্র গৃহীতও হয়েছে। মর্গ্যানের ফোন অবশ্য বন্ধ। তাঁর সঙ্গে তাই যোগাযোগ করা সম্ভব হয়নি। অবশ্য দেওয়াললিখন অনেক আগেই পড়ে ফেলেছিলেন মর্গ্যান। তাঁর উপরে ক্রমশ বাড়ছিল চাপ।
লাল-হলুদ কর্তারা চাপের খেলা শুরু করে দিয়েছিলেন মর্গ্যানের উপরে। তাঁর ডানা ছাঁটার কাজ প্রক্রিয়াও শুরু হয়ে গিয়েছিল ক্লাবের অন্দরমহলে। সামনেই ফেডারেশন কাপ। সব ঠিকঠাক থাকলে  ফেড কাপে মর্গ্যানের সঙ্গে জুড়ে দেওয়া হতো অন্য কাউকে। নতুন কোচের নাম হিসেবে উঠে এসেছে সুভাষ ভৌমিক ও আর্মান্দো কোলাসোর নাম। এতদিন স্বাধীনভাবে কোচিং করে এসেছেন মর্গ্যান। তাঁর পক্ষে অন্যের সঙ্গে কাঁধে কাঁধ মিলিয়ে কাজ করা সম্ভব ছিল না।
তাই এদিনই কর্তাদের চূড়ান্ত সিদ্ধান্ত জানিয়ে দেন। কর্তারাও তাঁর ইস্তফাপত্র গ্রহণ করে নেন। যদিও কর্তাদের তরফে এই খবরের সত্যতা স্বীকার করা হয়নি। লাল-হলুদের ফুটবলসচিব সন্তোষ ভট্টাচার্যকে দূরভাষে যোগাযোগ করা হলে তিনি এবেলা.ইন-কে বলেন, ‘কী জানি, আমিও তো তাই শুনছি। তবে আমার সঙ্গে মর্গ্যানের কথা হয়নি এখনও। আমাকে মেল পাঠিয়েছে কিনা জানি না। আমি এখন বাইরে আছি। অফিসে গিয়ে দেখতে হবে।’
ইস্টবেঙ্গলের মিডিয়া ম্যানেজার গৌতম রায় জানান,  ‘আমার কাছে এমন খবর নেই।’ তাঁরা প্রসঙ্গ এড়িয়ে গেলেও খবরের ভিতরকার খবর, ট্রেভর জেমস মর্গ্যান অতীত হয়ে গেলেন ইস্টবেঙ্গলে। আইলিগ জিততে না পারার গ্লানি নিয়ে লাল-হলুদ ছাড়তে হচ্ছে তাঁকে।